google/wiki40b huggingface dataset:
André Oktay Dahl

Bakgrunn

Han vokste opp i Rælingen og Skedsmo kommune som sønn av regnskapsfører Harald Bredde (1942–) og revisor Ingrid Dahl Bredde (1953–), men har en biologisk far fra Tyrkia som døde i 1990. I 2004 reiste han til Tyrkia for å oppsøke farsslekten, og tok tilbake sitt tyrkiske mellomnavn Oktay. 
Dahl har studiekompetanse fra Rælingen videregående skole fra 1994, juridisk embedseksamen fra Universitetet i Oslo fra 2002 samt sjefskurs fra Forsvarets høgskole fra 2011. Han avtjente verneplikt som soloklarinettist i HMKG Musikkorps i 1995. Dahl er åpent homofil, og giftet seg den 30. november 2007. Dahl arbeidet i kommunikasjonsbyrået Gambit Hill+Knowlton som spesialrådgiver/seniorrådgiver fra 2013-2016 før han ble ansatt som internasjonal sekretær og seniorrådgiver i arbeidstakerorganisasjonen Unio i 2016. Her har han ansvaret for Unios nordiske og europeiske samarbeid, klima og bærekraft, samt digitaliseringspolitikk og beredskapsarbeid.

Politisk virke

Dahl har særlig vært opptatt av overgrep mot kvinner, barn og homofile, og ble selv utsatt for et seksuelt overgrep som 14-åring. Han var formann i Rælingen Unge Høyre 1992–1993, medlem av Rælingen kommunestyre 1995–1999, 1. viseformann 1995–1997 og formann 1997–1998 i Akershus Unge Høyre, medlem av Akershus fylkesting 1999–2006 og leder i Akershus Høyre 2008–2012. Han var vararepresentant til Stortinget 1997–2001, og møtte fast for utenriksminister Jan Petersen 2001–2005. Dahl var fast innvalgt representant fra 2005, men tok ikke gjenvalg til stortingsvalget i 2013. Han var medlem av Stortingets kontroll- og konstitusjonskomité 2001–2005, og var henholdsvis medlem og 2.nestleder i Stortingets justiskomité fra 2005-2013 (2. nestleder fra 2009) og medlem av Stortingets 22. juli-komité 2011–2012. I 2015 opplyste han at han hadde meldt seg ut av Høyre. Dahl har senere meldt seg inn i Høyre igjen men har av eget ønske ingen verv av betydning lenger. For sitt arbeid knyttet til seksuelle overgrep mot gutter og menn, ble han tildelt DIXI-prisen i 2008. Under Skeive dager i 2009 ble han kåret til Årets æreshomo. Han er nå nestleder i likestillingssenteret Reform.
Klamath gasskraftverk

Klamath gasskraftverk er et varmekraftverk i Klamath Falls i delstaten Oregon i det nordvestre USA. Det har en installert produksjonskapasitet på 500 MW, fordelt på 1 blokk med 2+1 moderne gassturbiner. Operatør er Pacific Klamath Energy Ltd.
Utstyret er vesentlig levert av General Electric, Alstom og Toshiba. Anlegget ble bygget ut i årene 2000–2001. Brenselkilden er naturgass.
Lazarevisen

Lazarevisen er en isbrem i Antarktis, beliggende på Prinsesse Astrid Kyst i Dronning Maud Land. Den strekker seg fra Leningradbukta i vest til Verblyud Island i øst og er om lag 90 kilometer lang. Sedovodden danner den ytterste delen av isbremmen.
Den ble første gang fotografert fra luften under Den tyske antarktisekspedisjonen 1938–39 under ledelse av Alfred Ritscher. Den ble ytterligere utforsket og kartlagt av en russisk ekspedisjon i 1959 og navngitt etter Mikhail P. Lazarev som kommanderte fartøyet «Mirnyj» på den første russiske antarktisekspedisjonen 1819–21 under ledelse av Fabian Gottlieb von Bellingshausen.
Meldingsoverføring

Meldingsoverføring er innenfor informatikken betegnelsen på meldinger som sendes til en prosess, og hvor prosessen og dens støttede infrastruktur velger og påkaller den aktuelle kode som skal kjøres. Meldingsoverføring skiller seg fra konvensjonell programmering, hvor en prosess, subrutine eller funksjon kalles direkte ved navn. Meldingsoverføring er et nøkkelkonsept innenfor flere modeller av parallellitet og objektorientert programmering.
Kunstakademiet i Tokyo

Kunstakademiet i Tokyo (東京芸術大学 Tōkyō Geijutsu Daigaku) eller Geidai (芸大) er en av de eldste og mest prestisjefulle kunstskolene i Japan, etablert i 1949. Skolen ligger i Ueno-parken, men har også fasiliteter i Toride, Yokohama og Adachi. Universitetet har to internater: en for japanske studenter i Nerima og en for utvekslingsstudenter i Matsudo.
Rummelsburg (Berlin)

Historie

Rummelsburgs første bygning var et teglverk som ble reist ved Rummelsburger See (dengang kalt Stralauer See) i 1669. På 1700-tallet ble det på stedet bygget et meieri som senere fikk navnet Charlottenhof. Etter 1775 ble det etablert fiskerivirksomheter og gartnerier på stedet. Meieriet ble kjøpt av Johann Jakob Rummel som omgjorde det til et vertshus han kalte Rummelsburg. Senere gikk navnet over på hele bosettingen.
Gesellschaft für Anilinfabrikation mbH, forløperen til Agfa ble stiftet her i 1867. Boligområdet Victoriastadt ble reist av engelske bygningsingeniører mellom 1877 og 1879.
Rummelsburg ble i 1889 del av kommunen Boxhagen-Rummelsburg, og denne ble innlemmet i byen Lichtenberg i 1912. Området ble innlemmet i Stor-Berlin i 1920. Mellom 1945 og 1990 lå Rummelsburg i Øst-Berlin. Ortsteilen Rummelsburg ble etablert i 2000.
Benedikt IV

Benedikt IV (født i Roma, død 30. juli 903) var pave fra  det første halvåret av 900 til sin død, sommeren 903. Frodoard, en av samtidens historikere, roser med store ord hans generøsitet og iver for det almene beste, og kaller ham «den store».

Bakgrunn

Benedictus var født i Roma som sønn av en mann ved navn Mammalus, og hadde et aristokratisk opphav. Pave Formosus presteviet ham. Han var deretter regularkanoniker ved Lateranet.

Pave

Han ble pave i første halvdel av året 900, muligens så tidlig som i februar, kanskje så sent som i mai. Kildene gir ikke klarhet om dette.
Han fordømte i 900 mordet på erkebiskop Fulco av Reims (drept 17. juni samme år), og ekskommuniserte den ansvarlige Balduin II av Flandern. 
Pave Benedikts viktigste historiske handling var at han kronet Ludvig av Provence til tysk-romersk keiser - Ludvig III (han er gått inn i historien som Ludvig den blinde). Han var barnebarn av keiser Ludvig II. I 902, beseiret Berengar av Friuli keiser Ludvig III og tvang ham til å forlate den italienske halvøy, til Provence. Dermed fant pave Benedikt seg i den ubehagelige situasjon ay han hadde å gjøøre med den hersker som hadde drevet bort den mann som paven like før hadde kronet til keiser. Uten denne sin beskytter ble det vandkeligere for paven å håndtere de kaotiske politiske realiteter i Roma. Det er blitt spekulert om Berengar hadde en finger med i spillet ved pave Benedikts død.
Pave Benedikt innkalte til en synode som skulle fortsette arbeidey med å rehabilitere pave Formosus' pontifikat som var blitt trukket i sølen etter den famøse kadaversynoden (897). 
En rekke bispedømmer trengte å bli styrket ved at paven bekreftet at bispeutnevnelsene der var legitime. Pave Benedikt støttet den avdøde pave Formosus beslutning om å støtte Argrims anspråk på bispestolen i Langres og tok opp tilfellet vedrørende biskop Stefan av Napoli.
Han tilbød praktisk hjelp til biskop Malacenus av Amasia, som var blitt fordrevet fra sitt episkopat av sarasenernes fremfart. Klosteret i Fulda og andre klostre mottok privilegier.
Pave Benedikt er begravet ved Peterskirken.
Icecast

Icecast ble lansert som et open source-prosjekt etter krangel om tredje-parts applikasjoner i stream-systemet SHOUTcast som ble lansert av nullsoft sent på 1990-tallet.
IceCast er et dataprogram som streamer audio over Internett til lyttere. libshout er et bibliotek for kommunikasjon med IceCast-tjenere. IceS er et program som sender audio-data til IceCast-tjenere.
Priyadarshini-klassen

Beskrivelse

Fartøyene i Priyadarshini-klassen er 46 meter lange og har et deplasement på 215 tonn. Fremdriften besørges av to MTU 12V538 TB82-dieselmotorer som hver yter 2 970 bhk og som driver to uavhengige propeller med fire blader hver. Patruljebåtene har en toppfart på 24 knop (44 km/t) og en rekkevidde på 2 400 nautiske mil (4 445 km) ved en marsjfart på 12 knop (22 km/t). Mannskapet på fartøyene består av fem offiserer og 29 sjømenn.
Patruljebåtene er bestykket med en Bofors 40 mm Mk 3 luftvernkanon eller CRN 91 30 mm automatkanon, samt to 7,62 mm mitraljøser. ICGS «Amrit Kaur» (225) fungerte tidlig i 1998 som en testplattform for CRN 91, som er en sjøutgave av maskinkanonen Medak 30 mm.
Haldia kullkraftverk

Haldia kullkraftverk er et kullkraftverk i delstaten West Bengal i India. Det har en installert produksjonskapasitet på 120 MW. Operatør er energiselskapet Tata Power, som er en del av konglomeratet Tata Group.
Ludwig Passarge

Liv og virke

Han var sønn av en godseier, gikk på Collegium Fridericianum og studerte fra 1844 rettsvitenskap ved universitetene i Königsberg og Heidelberg. I 1856 ble han utnevnt til fylkesdommer i Heiligenbeil. I 1877 ble Passarge dommer i Insterburg og i 1879 i Königsberg. I 1887 gikk han i pensjon.
Fra ungdomsårene foretok Passarge reiser gjennom hele Europa, og fastholdt sine inntrykk i bøker og artikler. Han stod i tett kontakt med forfatteren Ernst Wichert.Ved siden av sine hjemtrakter i Østpreussen og det tilgrensende Baltikum reiste Passarge også på Balkan og Den iberiske halvøy og bidro med vesentlig material til Baedeker i reisebokseriens første utgaver i 1897 om disse områdene. Under sine opphold i Skandinavia ble han kjent med Henrik Ibsens og Bjørnstjerne Bjørnsons verker. Han ble oversetter og utgiver for flere av dem for det tyske språkområde. I 1879 er han registrert som medlem av Den norske turistforening.
Passarge fortsatte sine reiser også inn i høy alder og døde under en reise i skogen Odenwald.
Han var far til geografen Siegfried Passarge.
Brachyceridae

Utseende

Middelsstore, korte og brede, høyt hvelvede snutebiller. På farge er de gjerne brunlige, mer eller mindre kledt med lyse skjell. Oversiden har som oftest mange kraftige knøler som ofte ender i en spiss og i ekstreme tilfeller er utviklet til lange, skarpe pigger. Hodet er forholdsvis stort og bredt, med en kort, bred snute (rektangulær sett ovenfra). Antennene sitter festet nær spissen av snuten og er korte og rette, ikke knebøyde. Der er gjerne ni-leddete og ender i en stor, en-leddet kølle, men hos underfamilien Microcerinae er de ytterligere redusert til små knopper. Brystskjoldet (pronotum) er smalere enn dekkvingene, gjerne kraftig punktert. Sideranden har ofte en kraftig vinkel eller tann midt på. Dekkvingene er ovale på form, høyt hvelvede, med rekkevis ordnede knøler eller pigger. Noen ganger er knølene smeltet sammen og danner kontinuerlige, bølgende lengdelister. Beina er kraftige, føttene er (i alle fall tilsynelatende) fire-leddete uten tolappede ledd. Hos underfamilien Microcerinae er fotleddene redusert.

Levevis

Mange av artene utvikler seg på løkplanter, for eksempel løk (Allium spp.) og narsisser (Narcissus spp.). Hvitløksnutebillen (Brachycerus undatus) ser ut til å være en betydelig skadegjører på hvitløk (Allium sativum) og andre løkplanter. Den blir av og til innført til Skandinavia med sendinger av hvitløk, men har ikke etablert seg her. De fleste av artene ser ut til å finnes i tørre, varme områder, for eksempel middelhavsområdet og det sørlige Afrika.
Sønn

En sønn er et avkom som er hankjønn; en gutt eller mann i forhold til sine foreldre. Den kvinnelige ekvivalent er datter.

Etymologi

Sønn er et lånord fra dansk, som igjen kommer fra gammeldansk syn, søn (som betyr «sønner»). Den danske formen erstattet den opprinnelige norske formen son, som bevares i nynorsk; son kommer av norrønt sonr, igjen avledet av germansk *sunu-, fra indoeuropeisk *sūnús- – som betyr «fødsel», «foster», «sønn». Denne indoeuropeiske formen er avledet av *seuə-, som betyr «føde». Denne formen bevares i gresk huiós, litauisk sūnùs, russisk syn, sanskrit sūnúh-, tokarisk A se, og tokarisk B soy.
Latin filius (som gir fransk fils) kommer av en annen indoeuropeisk rot, nemlig *dhē(i)-, som betyr «die», «suge».

Sønner i samfunn

I førindustrialiserte samfunn, og i noen eksisterende stater med jordbruksbaserte økonomier, ble og blir sønner gitt høyere verdi enn døtre, noe som gir menn høyere sosial status; dette er på grunn av menns større muskelmasse, og dermed evnen til å utføre fysisk jordbruksarbeid mer effektivt.
I Kina er ettbarnspolitikken innført for å motvirke kraftige befolkningsvekst. Offisielle fødselsregister har vist en økning i antall fødte guttebarn siden loven ble innført. Dette har blitt tilskrevet en rekke faktorer, inkludert ulovlig kjønnsselektiv abort, og utbredt fravær av rapportering av jentefødsler.
I samfunn som fører slekt gjennom farslinjen vil sønner etter skikk arve eiendom før døtre.
I visse kulturer har den eldste sønn fått spesielle privilegier. For eksempel så fikk i bibelsk tid førstefødte gutter testamentert mer av deres fars eiendom.
Visse japanske sosialnormer som involverer den eldste sønn er «at det er mer sannsynlig at foreldre lever med deres eldste barn og deres eldste barn er en sønn» og «at foreldre mest sannsynlig lever med deres eldste sønn selv om han ikke er deres eldste barn.»

Kristen symbolikk

Blant kristne refererer «Sønnen» til Jesus Kristus. Trinitariske kristne ser Jesus som den menneskelige inkarnasjon av treenighetens andre person, kjent som Guds sønn. I evangeliene refererer av og til Jesus til seg selv som «Menneskesønnen».

I semittiske navn

Det arabiske ordet for sønn er ibn. Fordi familie og ætt er viktige kulturelle verdier i den arabiske verden og islam bruker arabere og de fleste muslimer bin, som kommer av ibn i deres fulle navn. Her betyr bin «sønn av». Et eksempel er det arabiske navnet Saleh bin Tarif bin Khaled Al-Fulani, som betyr «Saleh, sønn av Tarif, sønn av Khaledi, av familien Al-Fulani». (se Arabiske navn). Det motsatte av ibn/bin er abu, som betyr «far av». Det er et retronym som gis ved fødselen av ens førstefødte sønn, og brukes som et kallenavn for å indikere nyervervet status som far i stedet som et familienavn. Eksempelvis vil da en som heter Mahmoud, hvis førstefødte heter Abdullah, kunne kalles «Abu Abdullah».
Dette er kognat med hebraisk ben som i Judah ben Abram HaLevi – «Judah, sønn av Abram levitten». Ben er også et egennavn.
Roberta Connolly

Karriere

Connolly deltok i Verdenscupen i boccia 2003, der hun kom på 13.-plass i klassen BC2. Irland kom her på 8.-plass i lagkonkurransen (BC1-2). Året etter deltok hun i Paralympiske sommerleker 2004 i Athen. Der gikk hun videre til sluttspillet, men ble slått ut i åttendedelsfinalen, der hun tapte 0-5 for portugisiske Pedro Silva. Hun endte her på 15.-plass. I lagkonkurransen kom Irland på fjerdeplass i sin gruppe i gruppespillet, og gikk ikke videre til sluttspillet, og endte på 7.-plass sammenlagt.
I EM i boccia 2005 i Póvoa de Varzim i Portugal kom hun på 20.-plass individuelt, mens Irland kom på 4.-plass i lagkonkurransen. Hun endte på 36.-plass ved VM i boccia 2006, men Irland greide en 5.-plass i lagkonkurransen. Ved utgangen av 2006 var hun dermed rangert som nummer 18 i verden i sin klasse. 
I 2007 deltok hun ved Verdenscupen i boccia 2007, der hun endte på 39.-plass i den individuelle konkurransen. I lagkonkurransen i klassen BC1-2 kom det irske laget på 8.-plass. Hun deltok igjen i Paralympiske sommerleker 2008 i Beijing, men greide ikke å kvalifisere seg til sluttspillet, etter at hun vant én og tapte to kamper i gruppespillet. Dette ga 20.-plass i sammendraget. Irland gikk videre til sluttspillet i lagkonkurransen, men ble slått ut av Kina i kvartfinalen, der Irland tapte 2-12. Irland endte med det på 7.-plass. 
Connelly endte på 20.-plass i EM i boccia 2009, etter at hun ble slått ut i gruppespillet. Bedre gikk det i lagkonkurransen, der Irland kom på 4.-plass etter å ha tapt bronsefinalen 2-6 for Spania. Også ved VM i boccia 2010 ble hun slått ut i gruppespillet, med to seire og to tap, og endte på 33.-plass. Hun kom på 4.-plass i verdenscupen i boccia 2011, der hun tapte bronsefinalen 1-3 for brasilianske Maciel Sousa Santos, mens Irland kom på 16.-plass i lagkonkurransen. Senere samme år deltok hun også i Europacupen i boccia 2011 på Hamar, der hun kom på 6.-plass individuelt. Det ble ikke arrangert par- og lagkonkurranser i dette mesterskapet. Dermed var hun rangert som nummer 13 i verden ved utgangen av 2011.
I de paralympiske sommerleker 2012 i London deltok hun både individuelt og i lagkonkurransen. Hun ble slått ut i 16.-delsfinalen, der hun tapte 2-5 for slovakiske Robert Mezik. Irland ble slått ut i innledende runde, der de spilte i gruppe sammen Sør-Korea og Brasil. De andre deltakerne på det irske laget var Tom Leahy, Padraic Moran og Gabriel Shelly.
Avtomobilist Jekaterinburg

Avtomobilist Jekaterinburg (ru: Автомобилист Екатеринбург) er en russisk ishockeyklubb fra Jekaterinburg dannet i 2006. Klubben har siden 2009 spilt i KHL. Klubben ville ha deltatt allerede i 2008, men kunne ikke da på grunn av økonomiske problemer.
Stadtkirche Lutherstadt Wittenberg

Historie

Den eldste delen av kirken stammer fra 1200-tallet. Etter oppføringen på 1300-tallet, av et vestverk (tysk: Westwerk) en fasadebygning med tårn vendt mot vest, fulgte videre utvidelser. Disse utvidelsene omfattet byggingen av et nytt langhus påbegynt i 1411, og senere tårnene, som ble påbegynt 1432. Kirken ble innviet på nytt i 1439.  
Sluttsteinene i velvingen over koret og kragsteinene (konsollene) i hovedskipet, blir delvis tilskrevet Naumburgmesterens skole. Blant steinarbeiderne hører også det antisemittiske spottbildet av en Judensau, av ukjent opphavsmann. I 1988 ble det under denne skulpturen, oppført en minneplakett over jødeforfølgelsene.   
Da Martin Luther ble professor ved Wittenberg universitet i 1512, var kirken utstyrt omtrent slik som den ser ut idag.  Alteret i koret som også blir kalt reformasjonsalteret, er utført av Lucas Cranach d.e. og ble påbegynt i 1547. I alterrommet finnes også epitafier av Lucas Cranach den yngre.
Napoleon okkuperte Stadtkirche i 1806, og han plyndret og ødela store deler av innredningen. Den italienske byggmesteren Carlo Ignazio Pozzi innredet i 1811 kirken i nygotisk stil. Nye renoveringer fant sted i 1928 og 2002-2015.
Et nytt orgel utført av orgelfirmaet Sauer, ble innviet pinsedag 1983, til feiringen av 500-årsjubileet for Luthers fødsel. Orgelet var firmaets arbeid (opus) nr. 2140.
Ahmet Yılmaz Çalık

Landslaget

Han ble tatt ut i Tyrkias EM-tropp til EM i Frankrike 2016.
Adam i Paradis

«Adam i Paradis» er et skillingstrykk av ukjent opprinnelse. Den synges på melodien til «Hvor herligt er mitt fødeland» av L.M. Ibsen (1786–1846).

Teksten

1. En dag tok Adam seg en lur mens han i drømme fantaserte,

et ribben Herren subtraherte ut av hans nystøpte figur.

Men Herren handlet ei i blinde, av benet skapte han en kvinne

en skål med jubel tømmer vi for dette ribbens tyveri.
2. Da Adam våknede og gned sitt øye fikk han se den gave,

den beste frukt i Edens have en medhjelp i hans ensomhet.

Han henne tok til ektemake og ønsket ei sitt ben tilbake,

en skål med jubel tømmer vi for dette ribbens tyveri.
3. Er mannen trett av dagens slit en tykk madam hans liv forsøter

når strid og motgang mannen møter hun mottar han med smil så blid.

For livets alvor er kun fløten hun er kanel på risengrøten,

så skjær og fin som postelin hun er all livets medisin.
4. Fyll glasset sist til breddfullt mål skål for hver gammel ugift kjerring,

skål for hver moder som ga næring en gang til livets pattegris.

Skål for hver frue, frøken pike og jomfru her på jorderike,

fyll glasset sist til breddfullt mål vi drikker alle pikers skål.
Drue

Druer er frukter som kan være grønne, røde eller blå. 
De vokser på plantene i slekten med det vitenskapelige navnet Vitis. Det er 60 arter i Asia og Nord-Amerika, i Europa bare én art, ekte vinranke (Vitis sylvestris), som vokser vill i middelhavslandene. Flere arter er økonomisk viktige, men størst betydning har ekte vinranke, som er en av de viktigste kulturplantene. Av andre arter kan nevnes labruscavin, Vitis aestivalis og Vitis vulpina. 
En lager vin og juice av druer. Rosiner er tørkede druer. Druer blir spist som frukt og anses som sunne for mennesker. Druer er kjent som nyttevekster siden de eldste tider og ble dyrket i oldtidens Egypt.

Dyrking

Det er ikke vanskelig å dyrke vin som hobbygartner. Frilandsdyrkning er mulig noen plasser i Norge, men ellers er drivhusdyrkning vanlig – enten i spann i drivhuset eller direkte i jorden i drivhusbunn. Har man for eksempel gulvareal foran et lyst vindu i hus/leilighet er dette også en mulig plassering.
Enkleste formeringsmåte er via stiklinger. Sett en 10-15 cm lang kraftig stikling (helst blyantstykk) i potte med fuktet bra muld, med én knopp over jordoverflaten. Sett plastpose over med elastikk rundt pose og potte, for å holde høy luftfuktighet. Når knoppen har brutt, klipp et par huller i plastposen for å sikre O₂/CO₂-skifte. Pass på ikke å fjerne plastposen helt for tidlig – de ny bladene har lett for å tørke inn. 
Stiklinger kan godt tas fra drueklaser kjøpt i butikken (hvis man ikke har en vinranke fra før eller kjøper vinranke fra forhandler) – finn da klasene med de tykkeste stenglene.
Dyrker man i spann i drivhus kan man eventuelt flytte spannet inn i en kjeller for overvintring, hvis man holder til i fjellheimen eller andre plasser der temperaturen kan bli under 15-20 minusgrader. Ved dyrkning i spann (spesielt hvis man nøyer seg med kun 15-litersspann) er det en fordel om man har et dryppvanningssytem som kan vanne hvis man er bortreist.
Det tar ca. tre måneder fra fruktklaser er ansatt til høstingen kan begynne.

Steiner

Steinene i druer inneholder, i likhet med skallet, et stoff kalt tannin. Tannin er en garvestoffer og fungerer som konserveringsmiddel i rødvinsproduksjon.

Druer og dyr

Både rosiner og druer er sunt for mennesker, men kan gi nyresvikt hos enkelte hunder. Årsaken til at noen hunder tåler druer og rosiner, mens andre blir alvorlig syke, er ikke kjent.
Yoshikazu Goto

Karriere

Yoshikazu Goto startet sin profesjonelle karriere i JEF United Ichihara i 1986. Han har også spilt for Consadole Sapporo og Yokohama FC.
UNMIH

UNMIH, formelt United Nations Mission in Haiti, var en fredsbevarende FN-styrke opprettet 23. september 1993 av FNs sikkerhetsråd ved resolusjon 867 (1993). Styrken skulle hjelpe til med iverksettelsen av fredsavtalen for Haiti, inngått 3. juli 1993, og hjelpe regjeringen med å opprettholde en stabil situasjon og avholde frie valg. UNMIH var i aktivitet fra september 1993 til juni 1996.
På det meste hadde UNMIH utplassert en styrke på 6 065 soldater støttet av 847 politifolk. I tillegg kom en sivil administrasjon av internasjonale og lokale medarbeidere.
Etter at UNMIHs mandat utløp, har FN satt inn en rekke fredsbevarende styrker på Haiti: UNSMIH (juli 1996–juli 1997), UNTMIH (august–november 1997), MIPONUH (desember 1997–mars 2000) og MINUSTAH (fra april 2004).
Sundborn

Sundborn er et tettsted i Falu kommune i Dalarnas län i landskapet Dalarna i Sverige. Det ligger rundt fjorten kilometer nordøst for Falun. I 2010 hadde tettstedet 762 innbyggere.
Peng Chau

Peng Chau (kinesisk: 坪洲, pinyin: Píngzhōu) er en liten og relativt lav øy sørøst for øya Lantau i Hongkong. Administrativt tilhører den Islands-distriktet. Den har et areal på 0,98 km².
Peng Chau er kjent for sin øykultur blant de få innbyggerne. Mange templer ligger spredt rundt på øya. Ett av dem er et tempel til Tin Hau, og er bygd i 1792. 
Øyas høyeste punkt er Finger Hill, som er 95 meter høy.